Beslutning nr. 1/65

af 3. februar 1965

om fremgangsmåden ved meddelelse af beslutninger om fremskaffelse af oplysninger eller foretagelse af undersøgelser ved anvendelsen af traktatens artikel 65 i forbindelse med virksomheders organisationer

DEN HØJE MYNDIGHED HAR

under henvisning til traktatens artikler 14, 15, 47, 48, 65 og 80,

under henvisning til beslutning nr. 22/60 af 7. september 1960 om gennemførelse af traktatens artikel 15 (De Europæiske Fællesskabers Tidende af 29. september 1960, s. 1248/60), og

ud fra følgende betragtninger:

I artikel 4 i beslutning nr. 22/60 har Den høje Myndighed bestemt den måde, hvorpå dens beslutninger og henstillinger skal meddeles;

erfaringen har vist, at denne bestemmelse må suppleres, når det drejer sig om meddelelse af beslutninger over for alle medlemsvirksomheder inden for en organisation, når sådanne beslutninger vedrører fremskaffelse af oplysninger eller foretagelse af undersøgelser ved anvendelsen af traktatens artikel 65 i forbindelse med den pågældende organisation;

beskaffenheden af de oplysninger og undersøgelser, der er nødvendige ved anvendelsen af artikel 65, kræver i virkeligheden, at sådanne beslutninger med virkning over for de pågældende virksomheder også kan meddeles den organisation, de tilhører. Artikel 48, stk. 1, bestemmer udtrykkeligt, at organisationers virksomhed skal være i overensstemmelse med traktatens bestemmelser og Den høje Myndigheds beslutninger og henstillinger; artikel 65, stk. (1), forbyder ikke alene virksomheder at træffe konkurrencebegrænsende aftaler, men forbyder også virksomheders organisationer at træffe sådanne beslutninger. Deraf følger, at den enkelte virksomhed, der tilslutter sig en organisation, er ansvarlig for organisationens handlinger;

denne meddelelsesmåde er ikke til gene for virksomhederne, da de ikke kan unddrage sig deres forpligtelser i henhold til traktaten gennem dannelse af organisationer. Ved denne meddelelsesordning berøres i øvrigt ikke den retsbeskyttelse, der er sikret i virksomhederne gennem traktaten, især anvendelsen af traktatens artikel 36;

Listen over en organisations medlemmer kan undergå ændringer, uden at Den høje Myndighed har kendskab til det, og meddelelsen skal have virkning over for alle virksomheder, der er medlemmer af organisationen på tidspunktet for beslutningens vedtagelse, uden at det kræves, at de er nævnt i beslutningen. Virksomhederne er i stand til at forpligte organisationen til at give dem meddelelse om Den høje Myndigheds beslutninger. Den høje Myndighed må til enhver tid have kendskab til, hvilke virksomheder, der er medlemmer af en organisation,

VEDTAGET FØLGENDE BESLUTNING:

Artikel 1

1. Beslutninger om fremskaffelse af oplysninger eller foretagelse af undersøgelser ved anvendelsen af traktatens artikel 65 i forbindelse med virksomheders organisationer, kan meddeles de enkelte medlemsvirksomheder eller deres organisation, enten gennem postvæsenet ved anbefalet brev med modtagelsesbevis eller ved aflevering mod kvittering til en person, der er bemyndiget til at repræsentere organisationen.

2. Meddelelse i henhold til stk. 1 har virkning over for alle virksomheder, der på tidspunktet for beslutningens vedtagelse er medlemmer af organisationen, uden at det kræves, at de er nævnt i beslutningen.

Artikel 2

Enhver organisation skal til Den høje Myndighed sende en fortegnelse over sine medlemsvirksomheder og løbende meddele den alle ændringer.

Artikel 3

Denne beslutning offentliggøres i De Europæiske Fællesskabers Tidende og træder i kraft den 15. marts 1965.

Denne beslutning er behandlet og vedtaget af Den høje Myndighed på dens møde den 3. februar 1965.

På Den høje Myndigheds vegne

Dino del Bo

Formand

--------------------------------------------------